**יהודים בין תנינים**

גירוש ילדים יהודים מפורטוגל לאי טומה ב1493

צחי כהן

הסיור בגוגל-ארץ מעלה על הדעת ביקור בגן עדן: האי סאו טומה, נקודה קטנטנה באוקיינוס האטלנטי, כ300 ק"מ מערבית לקרן אפריקה, נגיעה צפונית לקו המשווה, הוא שמורה של קילומטרים רבים של חופים לבנים ובתוליים ויערות גשם עבותים.

אך לא כך נראה היה האי לקבוצה שהושלכה לחופיו בקיץ 1493. על הקבוצה נמנו כמה מיהודי פורטוגל ובהם כ-2000 ילד וילדה, בין הגילאים שנתיים ו-12, וכן כמה פושעים מורשעים וגולים פוליטיים. עבורם נראה היה בוודאי האי כהתגשמות כל סיוטיהם: הרחק ממשפחותיהם, ללא תקווה לחזור אי פעם לבתיהם, לחיק התרבות, למולדת: הארץ שגירשה אותם מעליה. עליהם הוטל להפוך את האי המיוער והשומם למושבה רווחית לתועלת מלך פורטוגל.

למרבה ההפתעה: הדבר עלה בידם! תוך שנות דור אחד בוראו שטחים גדולים מהאי, והנקודה הפכה ליצואנית הסוכר הגדולה והחשובה שבמושבות פורטוגל! אך מה היה על הילדים היהודים? האם שרדו? האם נמלטו מכלאם שחומותיו הם גלי הים המתנשאים? ואם נותרו בסאו טומה, האם שימרו את יהדותם בצורה כלשהיא? האם נשאר משהו, שריד וזכר, לילדים אלה כיום? רק שרידים מעטים של עדויות נותרו, אך הסיפור שניתן לצרף משרידים אלה מרתק.

ע"פ "ספר העובדות העולמי" שמוציאה סוכנות הביון האמריקאית,[[1]](#footnote-1) האי סאו טומה כיום הוא רפובליקת איים נידחת, קטנה ועניה, השניה הכי קטנה באפריקה, וחולשת על שני איים בלבד, מבודדת בלב מפרץ גיניאה. סאו טומה, הגדול משני האיים, נקרא כך על שם יום תומס הקדוש (21 בדצמבר) בו התגלה על ידי מלחים פורטוגזים ב1471. גידול הקפה והקקאו, שהחליפו בהדרגה במהלך המאה ה-19 את הסוכר עתיר-העבודה, הינם עדיין שניים מענפי החקלאות והייצוא העיקריים של האי. את עצמאותה קיבלה סאו טומה ופרינספה, שמה הרשמי של מדינת שני-האיים, מפורטוגל ב1975. המדינה עברה רפורמה דמוקרטית יסודית בשנות ה-90 וידעה טלטלות נוספות כשבשנת 2003 כפתה הפיכה צבאית רפורמה מעמיקה נוספת בטענות לשחיתות. רשיונות חיפושי נפט שנרכשו בראשית שנות ה2000 הזרימו מיליוני דולרים לקופתה המדולדלת של המדינה הענייה, אולם החיפושים טרם הניבו פירות.

במדינה מתגוררים כ150 אלף נפש המשקפים בהרכבם את ההיסטוריה המורכבת של האיים וביניהם ניתן למצוא "מסטיקוס"- בני תערובת של המתישבים הפורטוגלים והעבדים שהובאו מאפריקה, בעיקר מבנין, גבון וקונגו השכנות, "אנגולארס"- צאצאי העבדים האנגוליים, "פורוס"- צאצאי עבדי ששוחררו עם ביטולה הרשמי של העבדות ב1875 ו"סרוויקס"- עובדי קבלן זמניים שמוצאם באנגולה, מוזמביק וקייפ ורדה.[[2]](#footnote-2) כמעט ולא ניתן למצוא כיום פורטוגזיים באי- שכן הללו עזבו כאיש אחד כמעט עם קבלת העצמאות בשנות ה70. עם זאת, השפה הרשמית עודנה פורוטגזית, אך תושבי האי משוחחים בניבים אפריקאים ומקומיים לצידה. ברחבי האי עוד פזורים בתי האחוזה שבעבר גרו בהם אדוני אחוזות ייצור הקפה והקקאו- חלקם עדיין מייצרים מוצרים אלה וחלקם הפכו לבתי מלון. רבות מאחוזות אלה ננטשו בראשית המאה ה-20 לאחר משבר בינלאומי שהביא לחרם על מוצרי האי כמחאה על תנאי ההעסקה האכזריים בהם הועסקו עובדים במטעים.

עוד קבוצה שחסרה, כמובן, מאכלוסיית האי הם יהודיו. אולם בטרם נברר את גורלם של 2000 הילדים והילדות שהיו ממיישביו הראשונים של האי, נזכר כיצד הגיעו לשם.

**גירוש ראשון: 1492**

עד לרגע האחרון, התפללו יהודי ספרד לנס, שגזירת הביטול האכזרית תבוטל. אך כשהגיע תשעה באב, והנס לא התממש, נאלצו כמחצית מיהודי ספרד לעלות על ספינות רעועות, מוכות עכברים ומזיקים אחרים, ולהגר לאיטליה, לאימפריה העות'מאנית וליעדים שונים בחופי צפון אפריקה. המחצית השניה נמלטה לפורטוגל השכנה.[[3]](#footnote-3)

ז'ואאו השני, מלך פורטוגל, לא פתח את גבולות ארצו בגלל ליבו הרחום. במסגרת הכנותיו למלחמה עם המורים נזקק למימון. הוא אישר אפוא את כניסתן ושהותן הקבועה של שש משפחות יהודיות שיכלו לעמוד בתשלום הגבוה שדרש ככופר. כמו כן אושרה כניסתם של כשלושים אומנים שיכולותיהם יכולות היו לתרום למאמציו המלחמתיים. כניסתם של כל היתר, כמאה ועשרים אלף נפש, אושרה בתנאי שישלמו "דמי מעבר" ויצאו מפורטוגל תוך שמונה חודשים. אם לא יצאו ישועבדו לעבודת המלך.

תיאור חי ביותר של התרחשויות מובא אצל צאצא האנוסים, מישל דה-מונטן:

"כאשר מלכי קסטיליה גירשו את היהודים מספרד, נתן להם המלך ז'ואן מפורטוגל מקלט בארצו למשך תקופה מסוימת תמורת שמונה אסקודו לנפש, בתנאי שעם סיומה של תקופה זו יעזבו את פורטוגל, והבטיח להעמיד לרשותם ספניות כדי להעבירם לאפריקה. כשהגיע אותו יום, הכריז שמי שלא יציית יישאר כעבד בפורטוגל. מספר ספינות הועמדו לרשות היהודים, ואלה שעלו עליהם התקבלו בגסות על ידי המלחים- נוסף לעלבונות אחרים. הם הוחזקו בים, הולכים ושבים עד שאזל מזונם, ואז היו חייבים לקנות מהמלחים מזון במחירים מופקעים במשך זמן רב והוחזרו לחוף כשכותנתם לעורם בלבד."[[4]](#footnote-4)

בחלוף שמונת החודשים לא נמצא פתרון לרוב מוחלט של אותם רבבות מיהודי ספרד, שעדיין היו תקועים בפורטוגל. הם זכו להפוגה קצרה, עם מינויו של מנואל הראשון ("המלך הטוב") כמלך פורטוגל ב1494, וחן את יהודי ספרד המשועבדים. אך כשביקש מנואל להינשא לבתם של פרדיננד ואיזבאלה, דרשו שליטיה הקתוליים של ספרד שיגרש גם הוא את יהודי ארצו.

דה מונטן מתאר את תוכניתו של מנואל, באופן המזכיר פרטים מתוך סיפור גירוש הילדים העומד במרכז עיוננו:

"תוכניתו היתה לחטוף את כל הילדים מגיל ארבע עשרה ומטה מזרועות הוריהם, להעבירם על דתם ולהביאם בברית הנצרות במקום שבו יוכלו ללמוד את דתנו. אומרים שפעולה זו גרמה למחזה איום ונורא. האהבה הטבעית בין הורים לילדים, ויתר על כן קנאותם לדתם העתיקה, גרמו להם להילחם ולהתנגד לצו האכזר. היה זה מחזה רגיל לראות אבות ואימהות מביאים קץ על עצמם. או דוגמא קשה יותר: בשל אהבתם וחמלתם על ילדיהם זרקו אותם לתוך הבארות כדי למלטם מן הצו..."[[5]](#footnote-5)

מנואל התלבט: היהודים היו עבורו מקור של הכנסה ואוצר של ידע מקצועי שלא רצה לאבד. הוא פתח במבצע שהיה שאפתני כשם שהיה אכזר: המרה כפויה של דתם של כלל יהודי פורטוגל, הפליטים הספרדים וילידי פורטוגל גם יחד. באוקטובר 1497 יכול היה להרגיע את חמיו לעתיד: "אין יותר יהודים בפורטוגל".

**גלות בסאו טומה**

בתוך ים הקושי והצער של אותם ימים מתבלט אירוע אחד כקשה מיוחד. ב1493 החליט המלך ז'ואאו, להוט לישב אי שזה עתה התגלה, ללכוד 2000 ילד וילדה, מבין המשפחות העניות יותר של פליטי ספרד בארצו. לאחר הטבלתם הכפויה של הילדים לנצרות, נשלחו לאי סאו טומה.

סמואל (שמואל) אושקי, בן הדור השני לגולי ספרד בפורטוגל, מתאר את המעמד בספרו "נחמה על תלאות ישראל",[[6]](#footnote-6) שנכתב פורטוגלית ויצא לאור בפרארה, איטליה ב1553, כחמישים שנה לאחר המאורעות. הוא מתאר כיצד מלך פורטוגל, שחיפש עילה להתנכל ליהודים ערך מפקד כדי לוודא שמספר היהודים בממלכתו לא עולה על 600 המשפחות שהתיר את כניסתן. משמצא שאכן כך הדבר גזר עליהם עונש:

לרוע המזל, האי סאו טומה זה עתה התגלה. הוא היה מיושב בלטאות ענק, נחשים ושאר זוחלים ארסיים... לכאן הגלה המלך פושעים מורשעים ועתה החליט להכליל בתוכם גם את ילדיהם התמימים של היהודים....

כשהגיע השעה האומללה למעשה האכזריות, אמהות מתחו פניהן בצער עת ילדיהן, בני פחות משלוש, נלקחו מבין זרועותיהן. זקנים נשואי פנים תלשו את זקניהם כשנחטף זרעם מנגד עיניהם. הילדים מרי הגורל נקבו בזעקותיהם את השמים כשנעקרו מזרועות הוריהם האוהבות בגיל כה רך.

נשים אחדות השליכו עצמן לרגלי המלך, והתחננו שיותר להן ללוות את ילדיהן, אבל אפילו מחווה זו לא עוררה את רחמי המלך. אמא אחת, טרופת דעת מגילוי אכזריות זה, הרימה את תינוקה בידיה ובהתעלמה מזעקותיו השליכה עצמה אל מעבר לסיפון הספינה אל גלי הים הסוערים, וטבעה מחבקת את בנה היחיד. "

היסטוריונים מאוחרים האשימו את אושקי בדרמטיות יתר אבל עובדות היסוד מאומתות על ידי רוי דה פינה, סופר דברי הימים הרשמי למלכי פורטוגל. בספרו Chronica d’El Rei Dom João II שפורסם עוד לפני 1504 כותב דה פינה:

ויהי בשנה 1493.... נתן המלך לאלוורה דה קמיחה את ראשות האי סאו טומה לירושה. ועל יהודי קסטיליה שלא עזבו את הממלכה בתאריך המיועד ציווה המלך שבהתאם לתנאי שהושת עליהם בבואם, יישבו כל ילד, ילדה ונער. לאחר שהוטבלו כולם לנצרות, שלח אותם המלך לאי האמור בחברת אלוורה דה קמיחה, כדי שבידודם יסיע בהפיכת לנוצרים טובים יותר, והמלך יזכה לאי מיושב יותר, מה שאכן הביא לשגשוג.

מה עלה בגורל הילדים עם הגיעם לסאו טומה? לפי שמואל אושקי הם ננטשו על החוף ורובם ככולם נטרפו בידי תניני האי, או מתו ברעב.

"כשלבסוף הגיעו הילדים התמימים לשממת סאו טומה, שעתידה היתה להיות לקברם, הושלכו לחוף ללא רחמים וננטשו שם. כמעט כולם נבלעו חיים על ידי לטאות הענק שבאי, והיתר, שנמלטו ממלתעות הזוחלים אבדו ברעב ובהזנחה. רק אחדים ניצלו בדרך נס מגורל נורא זה".

עם זאת, דון יצחק אברבנאל, הנגיד ופרשן התנ"ך המפורסם שמוצאו מפורטוגל, וגורש גם הוא מספרד ב1492, לחיי נדודים שהסתיימו לבסוף בנאפולי, טוען שגורלם היה שונה. בפירושו לשמות ז: כח דן האברבנאל בזהותם של הצפרדעים מהמכה המפורסמת וטוען שהכוונה לתניני היאור הידועים. לטענתו אין נהר מים מתוקים בעולם בו שורצים תנינים מלבד הנילוס, ולדעתו עצם נוכחתם שם היא נס. בהמשך דבריו מציע אברבנאל הסבר למקורם האפשרי של התנינים בנהר הנילוס:

והנראה באמת שהק"ב הביאם (את התנינים) מים אוקיאנוס של כוש שהם נמצאים שם והיום נודע אי מיושבת מאנשי ספרד ממלכות פורטוגאל ושמה נקראת אי התמסאחים לפי שהם יוצאים שמה מן הים ונכנסים באי לטרוף טרף לאכול ואנשי האי לוחמים עמהם בחרב וחנית ובמקבות והגרזן והם היו אוכלים רוב הילדים של אנשי האי ועתה כאשר ארכו שם הימים גרשום בתחבולותיהם ובכלי זינם מבוא בתוך האי אבל יוצאים מן הים אל השפה הסמוכה בלבד ורבים מילדי העברים מגורשי ספרד האניסם מלך פורטוגאל לעבור אל דתו שלח אותם שמה זה י"ד שנים כולם ילדים אשר אין בהם כל מום זכרים ונקבות יותר מאלפים נפשות וכבר פרו ורבו שם ורוב האי מיושבת מהם והאי הזאת היא נטויה מהקו השוה מעט.

אין ספק בדבר זהותו של אותו אי, ופרטיו של סיפור הגירוש, אולם מה עלה בסופו, איזו משתי הגרסאות נכונה, דבריו של אברבנאל בדבר התגברות הילדים היהודים על התנינים בתחבולות או גרסאת שמואל אושקי בדבר מות רובם מידי אותם התנינים? האם למי מהם אכן היתה ידיעה מכלי ראשון?

גרסא עגומה וקורעת לב של המקרה מתוארת בין דפי הספר "שבט יהודה" שכתב ההיסטוריון והרופא, בן דור גירוש ספרד, שלמה אבן ורגה. אבן ורגה נולד בספרד ב1460, בה הוכשר כרופא והיה חבר מכובד בקהילה.[[7]](#footnote-7) לאחר גירוש ספרד עבר לפורטוגל ולאחר מכן המשיך בנדודיו לאיטליה, וממנה עבר לטורקיה ככל הנראה לאירדנה. במהלך נדודיו אלה חיבר את ספרו "שבט יהודה", לדבריו כהשלמה או הרחבה לחיבור מאת יהודה אבן ורגה. לאחר מות שלמה הושלם הספר על ידי בנו, יוסף. הספר, הרומז בשמו לשם מחברו המקורי (ורגה בספרדית הוא מטה או שבט) מתאר רדיפות ותלאות שעבר עם ישראל לאורך הדורות ומנסה לתת להם פשר. בין היתר מציע הספר הסברים כגון עליונות היהודים או הבדלותם מהאוכלוסיה המקומית בדיני הכשרות והנישואין.

ספר "שבט יהודה" מונה את כל הצרות המשמעותיות שבאו על עם ישראל עד ימיו, חלקם בצורה מקוצרת וחלקם באריכות, כולל פרטי הפרטים של גזירות וויכוחים בינדתיים ששמעם הגיע אליו. הגזירה הנ"ז אותה מונה ורגה היא ככל הנראה פרשת גירוש הילדים לאי:

"הנ"ז- מה נאמר ומה נדבר מגזירות לישבונ"א ובראש כל הצרות העצומות היא גזירת לקיחת הנערים להשליכם באיי הים האבודות לא ישב אדם שם, נקראו אצלם אישלי"ש פירדידא"ש וכאשר לוקחו במאמר המלך והובאו בספינות מי שלא ראה הבכיה והצעקה מן הנשים לא ראה ולא שמע דאגה ואנחה ורעה בימיו, ואין מרחם ואין מנחם ואין מליץ עליהם טוב. ואשה אחת היתה שלקחו ממנה ז' בנים וכי שמעה העניה שיצא המלך לבית תפילתו יצאה לקראתו והתנפלה לרגלי סוסו יניח לה הבן הקטן ולא שמע אליה ואמר לעבדיו השליכוה מעל פני והיא התחזקה על שאלתה וגערו בה. אמר המלך הניחו לה, כי היא כמו הכלבתא כאשר יקחו ממנה גוריה, ירא ה' וישפוט עשוקי בני ישראל.

ואמרו קצת כי סבת גזירה זו מפני שאנשי גרוש ספרד נדרו למלך סך ידוע לשיקבלם במלכותו ולסוך רבים מהם לא פרעו ויצא הפרי הרע והמר ההוא.

וכמה מאותם נערים מתו בספינות להשתנות המזונות והאוירים וכמה מהם בצאתם לאיים אכלום התנינין אשר שם באגמים ועל שפת הימים ובהמשך הזמנים נמצא בחור אשר נשא את אחותו מהם לא ידעו, ומהם ידעו כי יצא מהם איש חשוב ושב לארצו ונשא אמו".[[8]](#footnote-8)

בגרסתו של ורגה כמה תוספות וכמה שינויים חשובים: לורגה הגיעו "תיאורי צבע" קורעי לב על תגובת הורי הילדים המגורשים, שפרטיהם מזכירים את המסופר בספרו של אושקי. ורגה עוסק גם בסיבת הגירוש ומייחס אותה לאי-תשלום כופר הכניסה שהבטיחו מגורשי ספרד למלך. לבסוף מוסר ורגה את גרסתו על גורלם של הילדים-עבדים בהגיעם לאי ורומז שלפחות חלקם נישאו בינם לבין עצמם ומוסר אף מסורת על אחד מאותם ילדים ("איש חשוב") שנחלץ מן האי.

**שגריר ישראל לאי התמסחים**

פרופסור משה ליבה הוא איש אשכולות רנסנסי מודרני של ממש. חייו נראים כסיפור הרפתקאות מתמשך: ליבה נולד ב-1931 ברומניה. לאחר עלייתו לארץ היה לחבר קיבוץ, קצין צבא, ועיתונאי. הוא השלים את חוק לימודיו כד"ר למשפט בין-לאומי באוניברסיטת פריס ואף שימש כמרצה בתחום זה. לימים, היה לאיש משרד החוץ, שימש מנכ"ל המכון המרכזי ליחסי תרבות ישראל-אמריקה האיברית, ספרד פורטוגל. בין היתר עשה שירותו כקונסול כללי בפלורידה ופורטוריקו ובאוסטרליה, וכשגריר ישראל במדינות אפריקה וכן כקונסול ישראל במיאמי. משה ליבה הנו משורר, צייר ופסל המציג יצירותיו בתערוכות יחיד במדינות העולם. יוזם ועורך כנסים בינלאומיים לסופרים משוררים וליוצרים מהאמנות הפלסטית. בין היתר אייר ועיצב עטיפות ספרים וכתבי-עת ספרותיים, ופרסם ספרי ילדים וכן ספרי שירה למבוגרים שכתב בשפות הרבות אותן הוא דובר ברהיטות וביניהן עברית, צרפתית, אנגלית וספרדית, ולצידם פרסם גם מחקרים וספרי לימוד, מאמרים ומסות.

בשנת 1995 שנים לאחר תום שירותו כקונסול באזור האי סאו טומה, כינס פרופסור ליבה כנס בינלאומי מחקרי שעסק בקשר היהודי להיסטוריה של האי. דברי הכנס, כמו גם תעודות ועדויות שונות בנושא, סוכמו בספר "עבדים-ילדים יהודיים בסאו טומה".[[9]](#footnote-9) אחת ממטרות הכנס היתה לנסות ולהגיע להסכמה בין החוקרים על כמה מעובדות הבסיס באשר לגורלם של הילדים. שורש הבעיה, כמובן, הוא בסתירה שבין המקורות ההיסטוריים המתעדים את המקרה. כדוגמא מציין ליבה שאמנם ישנה הסכמה כללית שילדים יהודים נחטפו ושועבדו ב1493 בפורטוגל, אולם מספרם גילם ואף זהות המגדרית שנויים במחלוקת בין המקורות.

כמה ילדים נשלחו לאי? רוב המקורות מציינים שאלפיים ילדים (וילדות?) הוטבלו באונס לנצרות והועמסו לספינות עם אסירים פליליים וגורמים בלתי רצויים אחרים , כמרים, חיילים ומלחים ונשלחו לאי. אך חלק מן המקורות מציינים רק 600. כיצד ניתן ליישב את הסתירה? הסבר אחד מספק יומנו של האב פדרו פינטו, המציין ש1400 מהילדים מתו בתלאות הדרך, וכך הפכו האלפיים שיצאו לדרך ל600 ששרדו את המסע.[[10]](#footnote-10)

מותם של ילדים כה רבים בדרך מפנה את המבט אל התנאים הלוגיסטיים של העברת כמות כה גדולה (יחסית) של בני אדם למקום מרוחק. לשם השוואה, בשלוש האוניות שהוביל באותן שנים כריסטופר קולומבוס במסעו המפורסם לגילוי הדרך הקצרה להודו, שהסתיים בגילוי אמריקה, הסנטה מריה, הפינטה והניניה, היו בסך הכל 90 מלחים ואנשי צוות! אלוורו דה קמיחה מציין בצוואתו שעל סיפון הספינות שנסעו לאי היה מזון לאלף איש בלבד, האם ניתן להסיק מכאן שלגלות נשלחו פחות מאלף ילדים יהודים? או שמא הכוונה שהילדים הועמסו לספינות בכוונת תחילה אכזרית שהרעב והמחלות יעשו בהם שמות במהלך הדרך? בנקודה זו לא מרחיב דה קמיחה.

אף מינם של הילדים השבויים לא אחיד בכל המקורות: בעוד האברבנאל מספר על בנים ובנות שאף נישאו ביניהם, ורגה מתאר תחילה "נערים" בלבד, אולם לאחר מכן מדבר על אחים שנשאו את אחיותיהם. רבי אברהם זכות, בעל "ספר יוחסין", מתאר את המקרה בקצרה ומזכיר שמתוך 120 אלף יהודי קשטיליה שהיגרו לפורטוגל נשארו מעטים בלבד

"מהם שבויים שלקחו בניהם והוליכום באיי הים".[[11]](#footnote-11)

שאלת גילם של הילדים מעניינת גם היא, שכן היא משפיעה ישירות על הסיכוי ששמרו על זיק של מסורת או קשר ליהדות לאחר הגיעם לאי, לסביבה זרה ומשונה מזו בה גדלו, ואף להעביר משהו ממסורת זו הלאה, לדורות הבאים. המקורות חלוקים גם בנקודה זו אולם רובם מציינים את גיל הילדים הצעירים ביותר בין שנתיים לשמונה.

בכל מקרה המקורות ההיסטוריים מציגים מציאות קודרת באשר לגורלם של העבדים היהודים הקטנים: הילדים, שנחטפו מזרועות הוריהם והועלו לספינות, הוחזקו בתנאי עבדות, חונכו כנוצרים והוכרחו להינשא לעבדים השחורים שיובאו במקביל מאפריקה הסמוכה במסגרת תוכניתו של המלך ליצור גזע חדש באי, שיעבד עבורו את האדמות הגעשיות הפוריות וימלא את קופתו המידלדלת. אין לראות בילדים הללו אנוסים במובן המקובל של המילה. הם לא קיימו את מבנה הקהילה והמשפחה שקיימו יהודי ספרד ופורטוגל שהוכרחו להמיר את דתם. מסורות לא עברו מאם לבתה, והם לא שימרו מסורות ומסמכים כתובים. לא נמצאו באי שרידים ואף לא רמזים קלושים ליהדותם של תושביו הראשונים.

**ואולי בכל זאת יהודים?**

האי סאו טומה, כמו תחנות אחרות באפריקה ובסביבתה, שימש תחנה חשובה בסחר העבדים האירופי במאות ה15-16. עם הגיעם לאי החלו המתיישבים הפורטוגזים הראשונים לסחור עם תושבי חופי אפריקה השכנים לכל אורך מפרץ גיניאה בזהב, שנהב ופלפל- ובעיקר בסחורה המובחרת ביותר: עבדים אפריקאים. העבדות היתה חלק מאורך החיים ומהבנה החברתי במספר חברות שבטיות באפריקה, כך שלא הפורטוגזים הם שהביאו את התפיסה לחופי אפריקה, אך הם מיהרו לנצל את המצב. כך למשל כשגילו המתיישבים שאדמתו העשירה של סאו טומה יפה לגידול קני סוכר, אך חסר בו כח האדם למלאכות השתילה והקציר הקשות המעורבות בגידולו, מיהרו לפתור את הבעיה על ידי יבוא כמויות גדולות של עבדים מאפריקה.

בשנות העשרים המאה ה16 כבר היה סאו טומה לנקודת מעבר הומה במפת סחר העבדים שנרכשו בקונגו ונמכרו בחופי הזהב (גאנה של ימינו) לסוחרי עבדים מוסלמים ולבעלי חוות באיים פורטוגזיים אחרים. בשנות ה30 נפתח שוק חדש: הקריביים הפורטוגזיים , ונתיב טרנסאטלנטי נוסד. סאו טומה נשארה נקודה מרכזית בתחום מסחר מחריד זה עד שבשנות ה70 של המאה ה16 גרמו תהפוכות פנימיות בממלכת קונגו להעברת מרכז הכובד של סחר העבדים דרומה במורד אפריקה.[[12]](#footnote-12)

עובדה הסטורית עגומה זו רלוונטית למחשבות על גורלם של ילדי האי היהודים: האי, מסתבר לא היה נקודה מבודדת מהעולם בלב האוקיינוס אלא תחנת מסחר הומיה ששמרה על קשר קבוע עם העולם החיצון: בין הנשים 1510-1540 התקיים קו אוניות קבוע ובו ארבע עד שש אוניות ששטו באופן קבוע הלוך ושוב בין האי ובין אפריקה. באפריקה פגשו את האוניות ה"לנקאדוס"[[13]](#footnote-13) סוחרים שהיו בקיאים בשפה ובתרבות האפריקאית בה במידה ששלטו בפורטוגזית- יתכן וחלק מהם היו "נוצרים חדשים" שלא השתלבו היטב בפורטוגל אך מצאו להם בית חדש באפריקה אליה הוגלו בשל פשע כזה או אחר או אף גלו אליה מרצון בתקווה לחיים חופשיים יותר הרחק מפורטוגל.

בפורטוגל התגבשה בשנים אלה תעשיית הסוכר במלוא תנופתה. האי, מוקד של ייצור סוכר, נזקק אם כן לא רק לכח עבודה רב אלא גם לידע מקצועי של אנשים משכילים שיכולים היו לנהל את החוות ואת הצדדים הטכניים של גידול הסוכר. תפקידים אלה מולאו לעיתים קרובות על ידי "נוצרים חדשים", מומרים שלמדו את רזי המקצוע במאדירה או כקייפ ורדה השכנות.

האם יתכן שילדו סאו טומה פגשו את המומרים הללו? האם יכולים היו המומרים, אולי עדיין יהודים בסתר, להעביר ידע כלשהו לילדים בדבר יהדותם ומשמעותה? הסבירות נמוכה, אנוסים ומומרים שחפצו בשימור יהדותם חברו בדרך כלל למרכזים היהודים הפעילים של אותם שנים בצפון אפריקה או באימפריה העות'מנית.

זאת ועוד: אלוורו דה קמיחה תיאר במכתביו את ילדי האי באור מחמיא ביותר. גם עדויותיהם הכתובות של פקידים וכמרים נוצריים בני התקופה משבחות את הילדים. דומה שהילדים נכנעו לגורלם.

ובכל זאת... הרי ידוע שה"נוצרים החדשים", האנוסים בחצי האי האיברי, הפכו לאחר גירושי ספרד ופורטוגל לאומני ההסוואה וההסתרה. ואולי אחד, רק אחד מכל אותם "נוצרים חדשים" ששהו באי באותם שנים, נמשך לרמוז או לעורר את יהדות הילדים בהם פגש? תעודות מלמדות שהילדים שוחררו מעבדות סביב שנת 1512 בתנאי שינשאו לעבדוים שחורים וישארו לגור באי.[[14]](#footnote-14)

ניתן לנסות ולשחזר פורטרט פסיכולוגי של אותם יהודים-אנוסים צעירים, לאחר ששוחררו מעבדותם: לאחר כל הקשיים הפיזיים והנפשיים שעברו באותן שנים ראשונות, המדובר בודאי בקבוצה מגובשת למדי. מוצאם ממשפחות עניות, כלומר חסרות הכשרה או מסורת מקצועית בקרב יהדות איבריה. הוריהם היו יהודים אדוקים מספיק עד שיתעקשו לדבוק ביהדותם אל מול איומי ההמרה והגירוש, כך שהילדים בודאי ספגו השכלה יהודית כלשהיא. גרעין זהות יסודי זה יכול היה לשרוד אל מול הקשיים והפיתויים שבהמשך חייהן ואולי אף לעבור הלאה לדורות הבאים.

עדויות גלויות ליהדות הילדים בודאי שאין, שכן מהותה של יהדות האנוסים היא סודיותה. אך לאורך השנים הבאות נשלחו מידי פעם אל האי אינקויזיטורים- כלומר משמעות הדבר שהתעורר חשד לפעילות יהודית שהצריך בדיקה. עצם קיומם של איזכורים חיצוניים של סיפורם של הילדים, עם כל ההבדלים בגרסאות השונות,, מצביע על כך שסוחרים או מלחים שביקרו באי הביאו בחזרה את סיפורם של הילדים והישרדותם אל מרכזים יהודיים בני הזמן, ואולי אפילו החזירו חלק קטן מאותם ילדים-לשעבר יחד עמם. יתכן שבמפגשים אלה אף לימדו או הזכירו המבקרים נקודות יהודיות כאלה ואחרות לתושבי האי, הילדים-עבדים לשעבר, ואולי אף סיפרו להם על מצבם של היהודים בארצות אחרות בשלטון ספרד ופורטוגל.

**הפתעות עם השנים**

למרבה ההפתעה במסמכי האינקווזיציה נשמרו עדויות על יוצאי סאו טומה נעצרו באיטליה בחשד לפעילות יהודית. כלומר לא רק שבדל יהדות נשמר אצל אותם ילדים אלא גם חלקם הצליחו לחמוק מן האי בחזרה לקהילות יהודיות או יהודיות-לשעבר באירופה. אולם ההפתעה הגדולה מכל היא העלמם של אותם ילדים-יהודים וצאצאיהם עד המאה ה-17 והופעתם מחדש ב... ברזיל. תעודות שפירסם נורמן סימס מעידות על הופעתם של "יהודים מסאו טומה" בדרום אמריקה, כיועצים ומנהלים בתעשיית הסוכר שצמחה במהירות בברזיל, ועד מהרה האפילה על כח היצור של אי קטן כסאו טומה. האקלים והאדמה בברזיל התאימו יותר לגידול הסוכר שהיה באיכות טובה יותר.[[15]](#footnote-15)

באמצע המאה ה-17 כבשה הולנד חלקים מברזיל מידי פורטוגל והקימה מושבה קצרת-ימים בה ניתן היה לחיות בגלוי חיים יהודים. מומרים אחדים חזרו יהדותם, אך רבים היססו לעשות זאת, ובצדק שכן כאשר שבה פורטוגל והשתלטה על ברזיל כולה ב1654 עמדו בפני יוצאי סאו טומה היהודים שלוש אפשרויות: לברוח לעומק הג'ונגלים בברזיל, לעבור לסורינאם השכנה, שם התקיימה תקופה קצרה קהילה יהודית עצמאית בשם "יודנסוואנה"[[16]](#footnote-16), או לחזור לאירופה עם יהודי הולנד שהגיעו לברזיל.

עם זאת, קשה לבסס את הניחוש שאותם "נוצרים חדשים" שהגיעו לברזיל מסאו טומה אכן היו אותם ילדים-עבדים או צאצאיהם. היסטוריונים משערים שאותם ילדים גדלו להיות בין בעלי החוות העשירים ורבי ההשפעה ביותר באי.[[17]](#footnote-17) האם דמויות שכאלה יותירו מאחוריהם את משפחותיהם ואחוזותיהם ויצאו להרפתקאה ב"עולם החדש" והפראי? קשה לומר אם אכן היו אלה אותם היהודים המומרים או שמא היו אלה כמה מהמומרים שהמשיכו לזרום לאי עד 1540 לערך.

**ומה נותר היום?**

פרופסור ליבה מספר שכשהגיע כקונסול לאי סאו טומה בשנות ה90 של המאה ה20 קיבל את פניו ראש הממשלה דאז, מיגל טרווואדה, במילים: "השגריר, יש לנו שורשים משותפים. הילדים שהיהודים שהובאו מפורטוגל היו מתיישביו הראשונים של האי!".[[18]](#footnote-18) אז שורשים ישנם, אך מה בדבר הענפים? האם נותר דבר מה יהודי, שריד או רמז, באי העני והנידח של ימינו? ניתן למצוא בעלי עור בהיר בין 150 אלף תושביו אך אלה ככל הנראה צאצאיהם של הפורטוגזים שחיו בו שנים רבות.

פרופסור ליבה מתעד מפגש שהיה לו עם הבישוף אבילו ריבאס, ראש הכנסיה הקתולית באי. ליבה התעניין אם לבישוף ידיעות בדבר מקום קבורתם של הילדים מפרוטוגל, קורבנות המלריה והתמסחים. להפתעתו ענה לו הבישוף: "סמוך לקתדרלה". הבישוף ריבאס הסביר שכעשרים שנה קודם לכן, בעת בניין ארמון הנשיאות החדש, הסמוך לקתדרלה, מצאו חופרים שתי מציאות היסטוריות משמעותיות: את חרבו של אלוורו דה קמיחה, ואת מקום קבורת הילדים היהודים. מטבע הדברים מיהר ליבה לראות את השרידים.

ליבה לא מצא את בית הקברות. באתר שתיאר הבישוף היה גן קטן וריק. ללא אבני ציון או מצבה. ליבה מעיר שמעולם לא ראה גם את החרב.[[19]](#footnote-19)

ליבה מצא שני קברים יהודיים במסעותיו באי, בצידו של בית הקברות הנוצרי של סאו טומה, אולם היו אלה קברים מאוחרים, שתוארכו למאה ה19, של יהודים מרוקאים ממוצא פורטוגזי, ככל הנראה סוחרים שנפטרו בעת שהותם באי. הוא מצא גם מגן דוד חקוק על רצפת כנסיה ליד מטע קקאו בשם אגואה איזה, אולם אין בכך כדי להוכיח דבר שכן הכוכב בעל שש הקרניים לא היה סמל יהודי מוכר ויחודי עד העת החדשה. [[20]](#footnote-20)

יש מתושבי האי שטוענים שהשפעת הילדים ניכרת במנהגים וטקסים הנוהגים באי עד היום, אך החוקרי תמימי דעים בסוגיה זו שאם ישנה השפעה מקורה לא בילדים אלא במתיישבים יהודיים או מומרים מאוחרים יותר.

היסטוריונים מתארים את התפשטות הקנאות הדתית לנצרות מספרד ופורטוגל אל מושבותיהם והארצות הנתונות תחת השפעתן, ורדיפות האינקוויציה התרחבו ולבסוף מצאו את דרכן גם אל האי השליו והמרוחק סאו טומה. יהודים מומרים שגרו בו הואשמו בשיבה אל היהדות. אמנם יש בין ההסטוריונים הרואים בתופעה מנוף כלכלי להלאמת רכושם של מומרים עשירים לפחות תעודה אחת מ1632 גורסת כי:

"האי (סאו טומה) כה נגוע ב"נוצרים חדשים" שמנהגים יהודיים נוהגים בו כמעט בגלוי"[[21]](#footnote-21)

תעודה אחרת, שנכתבה ב24 באפריל 1691 בידי כומר מקומי בשם ג'יזפ מארייה דה-באסוטו מקונן על כך ש

"בעיר ללא בישוף, גם שני כמרים, ואחד מהם הכומר הראשי, הם יותר מידי, שכן מעטים פוקדים את כנסייתנו"[[22]](#footnote-22)

יתכן אם כן שרמזים אלה רומזים לסיפור יהודי של קושי וסבל, שיעבוד אימה ומוות, אך גם התגברות אחווה ודבקות.

1. <https://www.cia.gov/library/publications/the-world-factbook/geos/tp.html> [↑](#footnote-ref-1)
2. <https://esa.un.org/unpd/wpp/Download/Standard/Population/> [↑](#footnote-ref-2)
3. תיאור מפורט של תולדות היהודים בפורטוגל כולל ניתוח הגירוש, שלביו וגורמיו ניתן למצוא אצל יום טוב עסיס, **יהדות פורטוגל במוקד,** ירושלים: מאגנס, תשס"ט, עמ' 5-40 [↑](#footnote-ref-3)
4. מישל דה-מונטן, (תרגם:יעקב דורי), **מבחר מסות,** בפרק: "טעמם של הטוב והרע תלוי במידה רבה בדעתנו עליהם", חולון: אוריון הוצאה לאור, 2007, עמ' 18-19 [↑](#footnote-ref-4)
5. שם, עמ' 20 [↑](#footnote-ref-5)
6. הספר שנחשב עד היום אחת מפסגות הספרות הפורטוגלית, הוא דיאלוג ספרותי בין שלוש דמויות הדנות בפורענויות שהתרגשו על עם ישראל במרוצת הדורות, נכתב פורטוגזית ומעולם לא תורגם לעברית. מהדורה ביקורתית ומוערת יצאה לאחרונה בצרפתית: Consolation aux Tribulations D'Israel de Samuel Usque Traduction: Lucia Liba Mucznik Introduction: Josef H. Yerushalmi Anotation de Carsten L. Wilke Chandeigne, 2016  
   הקטע כאן ע"פ תרגומו האנגלי של Martin A. Cohen, **Consolation for the Tribulations of Israel,** Philadelphia, Jewish Publication Society of America, 1965,pp. 201-202  
   להרחבה אודות ספר זה ראה ראובן מיכאל, **הכתיבה ההסטורית היהודית מהרנסנס עד העת החדשה,** ירושלים: מוסד ביאליק, תשנ"ג, עמ' 43-48 [↑](#footnote-ref-6)
7. אודות הספר ומחברו ראה אצל מיכאל, הערה 4 לעיל, עמ' 37-42 [↑](#footnote-ref-7)
8. **ספר שבט יהודה**, (מהדורת שלום שכנא מונק) פיעטריקוב תרס"א, עמ' 79 [↑](#footnote-ref-8)
9. Moshe Liba, **Jewish Child Slaves in Sao Tome,** Wellington: New Zealand Jewish Chronicle Publications, 2003 [↑](#footnote-ref-9)
10. דבריו מצוטטים במאמרו של ג'רארד סייברט, בתוך **Jewish Child Slaves** עמ' 41-58 [↑](#footnote-ref-10)
11. אברהם זכות, **ספר יוחסין,** ירושלים: יריד הספרים, תשס"ה, עמ' 322- זכות (1452-1515) היה דמות צבעונית ומרתקת: מחשובי האסטרונומים שהשגיו בתחום המיפוי והניווט תרמו להשגיה הימיים של פורטוגל בימיו, כולל קולומבוס שניווט לאמריקה על בסיס לוחות ניווט שהכין זכות, ואף זכה ומכתש ירחי נקרא על שמו. ספר יוחסין הוא מעין היסטוריה ביוגרפית של דמויות ומאורעות משמעותיים בעם ישראל עד ימיו של זכות. בזכות השגיו היה זכות בין היהודים הבודדים שיצאו את פרוטוגל באישור, ללא כפיה להמיר את דתו וסופו שהיגר לירושלים בה חי את שנות חייו האחרונות. [↑](#footnote-ref-11)
12. "The Atlantic slave trade", in: Richard Hull, **Jews and Judaism in African**

    **History** Princeton : Markus Wiener Publishers, 2009 [↑](#footnote-ref-12)
13. מן המילה הפורטוגזית Lançado שמשמעה "מנודה" [↑](#footnote-ref-13)
14. התעודות מרוכזות בשער מיוחד בספר , **Jewish Child Slaves** עמ' 208-229 [↑](#footnote-ref-14)
15. Norman Simms, **Marranos on the Moradas,** Boston: Academic Studies Press, 2009, pp. 261-264 [↑](#footnote-ref-15)
16. אודות פרשה מרתקת זו ראה <http://whc.unesco.org/en/tentativelists/1083> וכן אצל Simms, pp. 270-273 [↑](#footnote-ref-16)
17. ראה למשל Robert Garfield, A History of São

    Tomé Island [↑](#footnote-ref-17)
18. בדברי המבוא לספר , **Jewish Child Slaves** [↑](#footnote-ref-18)
19. הסיפור מובא בספר סיכום הכנס, , **Jewish Child Slaves**עמ' 83 [↑](#footnote-ref-19)
20. ראה הערה 17 [↑](#footnote-ref-20)
21. L’ancien Congo d’après les archives

    romaines, 1518–1640, J. Cuvelier and L. Jardin [↑](#footnote-ref-21)
22. הערה 14 [↑](#footnote-ref-22)